Die NG gemeente Ruyterwacht-Wes (voorheen Epping-Wes) was die tweede gemeente van die Nederduitse Gereformeerde Kerk in die subekonomiese woonbuurt Eppingtuin in die Kaapse Skiereiland, maar nadat die buurt se demografie verander en die NG lidmate minder geword het, is dit by die moedergemeente, Ruyterwacht (voorheen Eppingtuin), ingelyf. Die verenigde gemeente gebruik Ruyterwacht-Wes se kerkgebou in Saldanhastraat, maar het nie meer ’n pastorie nie. Die destydse Eppingtuin, nou Ruyterwacht, is geleë aan die suidelike kant van Goodwood en vorm 'n deel van die noordelike voorstede van die Skiereiland. Waar voorheen 'n bosplantasie was, het reeds in 1950 ’n dorp met 'n bevolking van meer as 8 000 siele gestaan van wie amper almal destyds wit was. Dit was 'n subekonomiese behuisingskema wat in 1938 opgerig is deur die Stedelike Behuisingsbond-nutsmaatskappy, waarin Zerilda Steyn, eggenote van die sekretaris van die Britse en Buitelandse Bybelgenootskap, ds. H.P.M. Steyn, ’n leidende rol gespeel het. Die maatskappy se doel was om beter behuisingstoestande aan sowel wit as bruin Kapenaars te verskaf, maar in afsonderlike woonbuurte, selfs jare voor die aanname van die Groepsgebiedewet van 1950.